CELEX: 52008XG0606(01)
Language: sk
Date: 2008-06-06
Title: Závery Rady z  22. mája 2008 o európskom prístupe k mediálnej gramotnosti v digitálnom prostredí

6.6.2008   
            
            
               SK
            
            
               Úradný vestník Európskej únie
            
            
               C 140/8
            
         Závery Rady z 22. mája 2008 o európskom prístupe k mediálnej gramotnosti v digitálnom prostredí
   (2008/C 140/08)
   RADA EURÓPSKEJ ÚNIE,
   vzhľadom na to, že:
   
               —
            
            
               v novej smernici o audiovizuálnych mediálnych službách sa požaduje „rozvoj mediálnej gramotnosti vo všetkých sférach spoločnosti“ a pozorné sledovanie pokroku v mediálnej gramotnosti. Smernica ustanovuje Komisii oznamovaciu povinnosť s cieľom hodnotiť úroveň mediálnej gramotnosti vo všetkých členských štátoch (1). Je potrebné stanoviť kritériá hodnotenia úrovne mediálnej gramotnosti,
            
         
               —
            
            
               Európsky parlament požiadal Radu a Komisiu, aby „vypracovali a realizovali programy na podporu mediálnej gramotnosti, a tak sa zasadzovali o aktívne a uvedomelé európske občianstvo v Európe“ (2),
            
         
               —
            
            
               rozhodujúci význam mediálnej gramotnosti zdôraznilo tiež Unesco, napríklad v „Grünwaldskom vyhlásení o mediálnom vzdelávaní“ (1982) a v Parížskom programe – dvanásť odporúčaní pre mediálne vzdelávanie (2007), ako aj Rada Európy vo svojom „Odporúčaní Výboru ministrov členským štátom o posilnení postavenia detí v novom informačnom a komunikačnom prostredí“ (2006),
            
         
               —
            
            
               Komisia uskutočnila verejnú diskusiu o mediálnej gramotnosti (3) a štúdiu o „Súčasných trendoch a prístupoch k mediálnej gramotnosti v Európe“ (4),
            
         
               —
            
            
               odporúčanie Európskeho parlamentu a Rady o kľúčových kompetenciách pre celoživotné vzdelávanie (2006) určuje vedomosti, zručnosti a postoje týkajúce sa digitálnej kompetencie,
            
         
               —
            
            
               odporúčanie Európskeho parlamentu a Rady z 20. decembra 2006 o ochrane neplnoletých a ľudskej dôstojnosti a o práve na odpoveď vo vzťahu ku konkurencieschopnosti európskeho priemyslu audiovizuálnych a online informačných služieb (2006) už obsahuje súbor možných opatrení na podporu mediálnej gramotnosti.
            
         1.   VÍTA
   
               —
            
            
               oznámenie Komisie „Európsky prístup k mediálnej gramotnosti v digitálnom prostredí“ ako ďalší krok v tvorbe európskej audiovizuálnej politiky.
            
         2.   SCHVAĽUJE
   
               —
            
            
               strategický prístup, navrhnutý Európskou komisiou, k mediálnej gramotnosti ako k dôležitému faktoru aktívneho občianstva v súčasnej informačnej spoločnosti, ktorý môže prispieť k dosiahnutiu cieľov lisabonského programu.
            
         3.   UZNÁVA
   
               —
            
            
               význam mediálnej gramotnosti a jej úlohu podporovať aktívnu účasť občanov na hospodárskom, kultúrnom a demokratickom živote spoločnosti,
            
         
               —
            
            
               že mediálna gramotnosť, najmä schopnosť kriticky zhodnotiť obsah, do veľkej miery podmieňuje dôveru používateľov v digitálne technológie a médiá, a tým aj rozšírenie IKT a médií, ktoré sú vymedzené ako priorita v strategickom politickom rámci iniciatívy i2010,
            
         
               —
            
            
               dôležitosť mediálne gramotných používateľov pre pluralitu médií a kvalitu obsahu,
            
         
               —
            
            
               rôznorodosť úsilia venovaného v členských štátoch zlepšeniu a podpore mediálnej gramotnosti, hoci prax a ich úroveň sa medzi jednotlivými členským štátmi líši,
            
         
               —
            
            
               nedostatok spoločných kritérií a ukazovateľov merania mediálnej gramotnosti,
            
         
               —
            
            
               dôležitosť určenia a podporovania osvedčených postupov pre rozvoj mediálnej gramotnosti,
            
         
               —
            
            
               význam vzdelávania a odbornej prípravy pre rozvoj vyššej mediálnej gramotnosti a následnú potrebu zlepšiť odbornú prípravu učiteľov a zvyšovať povedomie medzi pedagogickými pracovníkmi na všetkých úrovniach vzdelávania a odbornej prípravy.
            
         4.   ZDÔRAZŇUJE
   
               —
            
            
               význam európskych programov a iniciatív, ako napríklad programu MEDIA 2007, programu celoživotného vzdelávania na roky 2007 – 2013 a programu Bezpečnejší Internet plus,
            
         
               —
            
            
               že práca v budúcnosti by mala byť založená na týchto a súvisiacich iniciatívach s cieľom dosiahnuť u občanov lepšie povedomie o význame mediálnej gramotnosti,
            
         
               —
            
            
               potrebu zlepšenia výmeny informácií, najlepších postupov a pedagogických metód v oblasti vzdelávania medzi členskými štátmi.
            
         5.   BERIE NA VEDOMIE
   
               —
            
            
               zámer Komisie uskutočniť ďalšiu štúdiu s cieľom vypracovať kritériá a ukazovatele na meranie úrovne mediálnej gramotnosti, pričom sa náležite zohľadnia všetky príslušné prebiehajúce aktivity v rámci iných medzinárodných organizácií,
            
         
               —
            
            
               zámer Komisie naďalej podporovať rozvoj a výmenu osvedčených postupov týkajúcich sa mediálnej gramotnosti v digitálnom prostredí.
            
         6.   VYZÝVA KOMISIU, ABY
   
               —
            
            
               pozorne sledovala vývoj v tejto oblasti a skúmala potrebu ďalších konkrétnych opatrení na úrovni EÚ,
            
         
               —
            
            
               využívala kontaktný výbor vo vhodnom zložení, zriadený podľa smernice o audiovizuálnych mediálnych službách, ako fórum na výmenu informácií a najlepších postupov o mediálnej gramotnosti a poskytovanie impulzov pre rozvoj programu politiky v tejto oblasti. Odborníci zo súkromného sektora a iné zainteresované subjekty by sa mali vyzývať, aby prispievali k tejto práci.
            
         7.   VYZÝVA ČLENSKÉ ŠTÁTY, ABY
   
               —
            
            
               podnecovali príslušné orgány, napríklad tie, ktoré sú zodpovedné za reguláciu audiovizuálnej a elektronickej komunikácie, aby spolupracovali a podporovali zlepšenie mediálnej gramotnosti,
            
         
               —
            
            
               spolu so všetkými zainteresovanými stranami na vnútroštátnej úrovni podporovali a uľahčovali rozvoj a vykonávanie kódexov správania a ďalších koregulačných a samoregulačných iniciatív,
            
         
               —
            
            
               povzbudzovali všetky zainteresované strany, najmä v rámci sektora médií a IKT, k pravidelnému uskutočňovaniu svojho vlastného výskumu a sledovaniu rôznych aspektov a rozmerov mediálnej gramotnosti,
            
         
               —
            
            
               podporovali iniciatívy na zvyšovanie povedomia vrátane iniciatív sústreďujúcich sa najmä na využívanie IKT, ktoré sú zamerané na mladých ľudí a ich rodičov a zahŕňajú mládežnícke organizácie aj médiá,
            
         
               —
            
            
               podporovali mediálnu gramotnosť v rámci ich stratégií celoživotného vzdelávania a podporovali partnerské učenie a výmenu najlepších postupov medzi pedagogickými pracovníkmi v tomto aspekte vzdelávania.
            
         
      (1)  Článok 26: Komisia predloží „správu o uplatňovaní tejto smernice a v prípade potreby podá ďalšie návrhy na jej prispôsobenie vývoju v oblasti audiovizuálnych mediálnych služieb, najmä vzhľadom na najnovší technický rozvoj, konkurencieschopnosť sektora a úroveň mediálnej gramotnosti vo všetkých členských štátoch“.
   
      (2)  Uznesenie zo 6. septembra 2005 o smernici s názvom „Televízia bez hraníc“ (89/552/EHS).
   
      (3)  Pozri správu o výsledkoch verejnej diskusie o mediálnej gramotnosti:
   http://ec.europa.eu/avpolicy/media_literacy/docs/report_on_ml_2007.pdf
   
      (4)  Pozri: http://ec.europa.eu/avpolicy/media_literacy/index_en.htm